PEZINOK. V nedeľu večer sa dvaja muži pokúsili ukradnúť päť a pol kubíka narezaného dreva. V chránenej krajnej oblasti Malé Karpaty, v katastri Pezinka naložili pomocou hydraulického ramena drevo na nákladné auto. Išlo o smrekové a dubové pláty dlhé štyri metre.
Keď však s lupom odchádzali zablokovalo ich iné auto, jeho vodič zalarmoval políciu, ktorá mladíkov zadržala, keď sa pokúsili ukradnuté drevo zhodiť z auta. Páchatelia, 23 a 26 roční muži, skončili vo väzbe. Keďže by krádežou došlo k škode vyššej ako je 266 eur, v prípade preukázania viny im hrozia dva roky väzenia. O prípade informoval hovorca KR PZ v Bratislave Michal Szeiff.